FI Euroopan unionin virallinen lehti C 135/25

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 (1) 6 artiklan 2 kohdassa tarkoitettu rekisteröintihakemuksen julkaiseminen

(2007/C 135/10)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”GURKEN VON DER INSEL REICHENAU”

EY nro: DE/PGI/005/0320/27.10.2003

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Bundesministerium der Justiz Osoite: D-11015 Berlin Puhelin: (49-30) 20 25 70 Faksi: (49-30) 20 25 95 25 Sähköposti: poststelle@bmj.bund.de

2. Hakijaryhmittymä:

Nimi: Reichenau-Gemüse eG Osoite: Marktstraße 1 D-78479 Insel Reichenau Puhelin: (49-7534) 920 00 Faksi: (49-7534) 92 0020 Sähköposti: info@reichenaugemuese.de Kokoonpano: Tuottaja/jalostaja ( X ) Muu: ( )

3. Tuotelaji:

Luokka 1.6: Tuoreet ja jalostetut hedelmät, vihannekset ja viljat

4. Eritelmä

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Gurken von der Insel Reichenau”

4.2 Kuvaus: Kurkku (Cucumis sativus): paino 300–900 grammaa, pitkä ja suora, väriltään tummanvihreä ja rakenteeltaan kiinteä

4.3 Maantieteellinen alue: Reichenaun saari Bodenjärvessä, Saksa

4.4 Alkuperätodisteet: Reichenau Gemüse e.G.:n varmennusjärjestelmässä kaikki pakkaukset varustetaan eränumerolla, jonka avulla voidaan tunnistaa tuotantotila. Kaikkien yritysten päätoimipaikka sijaitsee Reichenaun saarella, ja niiden viljelylohkot sijaitsevat yksinomaan Reichenaun saarella. Lohkojen sijainti osoitetaan vesistökartoissa. Tämän jäljitettävyysjärjestelmän avulla voidaan luotettavasti osoittaa tuotteen yhteys maantieteelliseen alkuperään.

4.5 Tuotantomenetelmä: Gurken von der Insel Reichenau -kurkut tuotetaan yksinomaan orgaanisella viljelyalustalla Baden-Württembergin alkuperä- ja laatumerkin käyttöön liittyvien yhdennettyjä ja valvottuja viljelymenetelmiä koskevien suuntaviivojen mukaisesti. Rikkaruohot poistetaan mekaanisesti joko kuokkimalla, tukahduttamalla tai polttamalla. Lannoitteen annostus optimoidaan vuosittaisen maaperäanalyysin perusteella. Tuholaisten torjumiseksi kasvihuoneisiin istutetaan hyötyorganismeja. Kurkku tuottaa Reichenaun saarella satoa ympäri vuoden. Sadonkorjuu tapahtuu aamun varhaisina tunteina yksinomaan käsin. Välittömästi sadonkorjuun jälkeen kurkut toimitetaan laatikoissa asianomaisen tuottajayrityksen lajittelutiloihin. Varhaisen sadonkorjuuajankohdan ja varjoisissa tiloissa tapahtuvan lajittelun ansiosta kurkut eivät ole alttiina päivän kuumuudelle, mikä osaltaan parantaa selkeästi tuotteen laatua. Ennen varsinaista lajittelua kurkut huuhdellaan yksitellen. Lajittelu tapahtuu painon mukaan: 300–400, 400–500, 500–600, 600–750 ja yli 750 grammaa. Tämän kokoluokituksen mukaan lajitellut kurkut vastaavat 1-luokan vaatimuksia. Liian käyrät kurkut pakataan erikseen 2-luokkaan kuuluvina. Eri kokoluokat pakataan tuottajayrityksessä useimmiten kaksiosaisiin, eri värein merkittyihin pahvilaatikoihin. Kurkut pakataan laatikoihin hieman kosteina, ja laatikot suljetaan yleensä kokonaan, mikä tietyn viilentävän vaikutuksen ansiosta parantaa tuotteen laatua.

4.6 Yhteys maantieteelliseen alkuperään: Luonnollinen yhteys: Reichenaun saari soveltuu periaatteessa luonnostaan vihannesten viljelyyn. Saaren sijainti Bodenjärvessä ja siitä johtuvat maantieteellis-ilmastolliset erityisolosuhteet (kosteus, lämpö, valo) erottavat sen muista vihannesten viljelyyn erikoistuneista alueista. Kurkun kasvun perusedellytykset, ts. korkea lämpötila, korkea ilmankosteus ja säännöllinen vedensaanti, täyttyvät Reichenaun katetussa viljelymenetelmässä. Saarta ympäröivä järvi varastoi valoa ja lämpöä, ja kasvihuoneiden ilmastoinnin avulla säädeltävissä oleva kosteus sekä 100-prosenttisesti kasvien tarpeiden mukaan säänneltävissä oleva kastelu takaavat ihanteelliset kasvuolosuhteet. Asiaan vaikuttaa myös viljelijöiden kasvihuone- ja tunneliviljelyyn liittyvä erityisosaaminen. Viljely tapahtuu yksinomaan orgaanisella alustalla.

Tuotteen maine: Edellä mainitut luonnolliset ja inhimilliset tekijät vaikuttavat niin positiivisesti Gurken von der Insel Reichenau -kurkun laatuun, että tuotteen maine on levinnyt myös tuotantoalueen ulkopuolelle. Vuonna 2000 tehdyn kauppa- ja kuluttajakyselyn mukaan kuluttajat yhdistävät Reichenaun pääasiassa vihannesten viljelyyn (saarta kutsutaankin myös vihannesten saareksi) ja arvostavat tuotteiden tuoreutta, ulkonäköä ja alkuperää. Gurken von der Insel Reichenau on perinteinen vihannes, jonka historia ulottuu Reichenaun luostarikulttuuriin. Apotti Walahfried Strabo loi puutarhaansa käsittelevällä teoksellaan ”De cultura Hortorum” (tai lyhyesti ”Hortulus”) vuodelta 840 perustan Reichenaun saaren perinteiselle maineelle vihannestarhana. Ensimmäiset tiedot kurkun viljelystä Reichenaun saarella ovat peräisin vuodelta 1900. Vuonna 1932 kurkkua viljeltiin jo 300 aarilla (vrt. Glönkler, ”Vom Weinbau zum Gemüsebau”, 1991, s. 61 ja 70). Nykyisin kurkun kasvihuoneviljelyyn käytetty pinta-ala on noin 32 hehtaaria.

4.7 Tarkastuslaitos:

Nimi: Regierungspräsidium Karlsruhe, Referat 34 Osoite: D-76247 Karlsruhe Puhelin: (49-721) 926 37 06 Faksi: (49-721) 37 05 46 Sähköposti: abteilung3@rpk.bwl.de

4.8 Merkinnät: Gurken von der Insel Reichenau g.g.A.

(1) EUVL L 93, 31.3.2006, s.12.